**Ministru kabineta rīkojuma projekta**

**“Grozījums Ministru kabineta 2009.gada 25.novembra rīkojumā Nr.808**

**“Par Valsts policijas apsargājamajiem objektiem””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta rīkojuma projekta “Grozījums Ministru kabineta 2009.gada 25.novembra rīkojumā Nr.808 „Par Valsts policijas apsargājamajiem objektiem” (turpmāk – rīkojuma projekts) mērķis ir novirzīt Valsts policijas amatpersonas, kuras nodrošina Ģenerālprokuratūras Rīgā, Kalpaka bulvārī 6, Valsts sabiedrības ar ierobežotu atbildību „Rīgas psihiatrijas un narkoloģijas centrs” (turpmāk – Centrs) Rīgā, Laktas ielā 6, Rīgas ebreju reliģiskās draudzes Rīgā, Peitavas ielā 6/8 un Saeimas reprezentācijas ēku, Jūrmalā, Jūras ielā 9/11 un Jūras ielā 14 apsardzi, citu uzdevumu izpildei jomās, kur tas visvairāk nepieciešams (sabiedriskās kārtības nodrošināšanai (patrulēšanai, satiksmes uzraudzībai), reaģēšanai uz notikumiem). Projekts paredz svītrot normas, kas nosaka pienākumu Valsts policijai apsargāt Ģenerālprokuratūru, Centru, Rīgas ebreju reliģisko draudzi un divas Saeimas reprezentācijas ēkas .  Rīkojuma projekts stājas spēkā 2020.gada 1.novembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts policijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2009.gada 25.novembra rīkojums Nr.808 „Par Valsts policijas apsargājamajiem objektiem” (turpmāk – rīkojums Nr.808) paredz, ka Valsts policija apsargā Latvijas Republikas diplomātiskās un konsulārās pārstāvniecības ārvalstīs – piecus objektus, ārvalstu diplomātiskās un konsulārās pārstāvniecības Latvijas Republikā – vienpadsmit objektus, kā arī Ģenerālprokuratūru, Centru, Rīgas ebreju reliģisko draudzi un divas Saeimas reprezentācijas ēkas.  Rīkojumā Nr.808 minēto objektu apsardzi nodrošina Valsts policijas Galvenās kārtības policijas pārvaldes Speciālo objektu apsardzes pārvalde (turpmāk – Speciālo objektu apsardzes pārvalde).  Uz 2019.gada janvāri Speciālo objektu apsardzes pārvalde nodrošināja 83 objektu apsardzi 62 posteņos. Speciālo objektu apsardzes pārvaldes uzdevumu izpildei bija paredzētas 532 policijas amatpersonu amata vietas, taču šo uzdevumu izpildi jau ilgstoši kavē pastāvīgs personāla nekomplekts, t.i. uz 2019.gada janvāri - 125 amata vietas, jeb 23,5% no visa uzdevumu izpildei nepieciešamā personāla. Taču uz 2019.gada decembri šo uzdevumu izpildei bija paredzētas nu jau 509 policijas amatpersonu amata vietas un personāla nekomplekts paaugstinājās, kas sastādīja - 122 vakances, jeb 24% no visa uzdevumu izpildei nepieciešamā personāla.  Uz 2020.gada janvāri Ģenerālprokuratūras ēkas apsardzi veica 8 Valsts policijas amatpersonas, Centra – 16, Rīgas ebreju reliģiskās draudzes – 8 un divu Saeimas reprezentācijas ēku - 12, kas kopā sastāda 44 amatpersonas.  Šobrīd amata vietu nekomplekta dēļ objektos netiek pilnvērtīgi nodrošināta nepārtraukta videonovērošanas sistēmu uzraudzība un objektos tiek norīkots mazāks amatpersonu skaits nekā tas būtu nepieciešams pilnvērtīgai un kvalitatīvai apsardzei.  Rīkojumā Nr.808 ir noteikts pienākums Valsts policijai apsargāt divdesmit vienu objektu. Rīkojuma uzbūve norāda uz to, ka pie Valsts policijai apsardzībai piederošiem objektiem primāri ir pieskaitāmas noteiktas Latvijas Republikas diplomātiskās un konsulārās pārstāvniecības ārvalstīs un ārvalstu diplomātiskās un konsulārās pārstāvniecības Latvijas Republikā, kas izriet no paritātes principa, kā arī balstās uz 1961.gada Vīnes konvenciju par diplomātiskajiem sakariem un 1963.gada Vīnes konvenciju par konsulārajiem sakariem. Taču vienlaikus šīs abas grupas ir papildinātas ar atsevišķiem valsts institūciju objektiem un Rīgas ebreju reliģisko draudzi. Šo objektu apsardzības pamatojumā nav saskatāmi vienoti apsargājamo objektu noteikšanas principi.  Par pamatu šādu objektu apsardzības izvēlei primāri būtu izmantojami apsvērumi par to, vai un cik lielā mērā attiecīgo objektu apsardzības pienākums atbilst Valsts policijas pamata uzdevumiem, proti, vai un cik lielā mērā attiecīgo objektu apdraudējums ietekmē personu un sabiedrības drošību kopumā, kā arī to vai attiecīgā objekta fiziskās drošības (apsardzības) pienākums nepārklājas ar citas valsts pārvaldes iestādes kompetenci.  Tā piemēram, nodrošinot Centra apsardzi, ņemot vērā apsargājamā objekta specifiku, Valsts policijas uzdevums ir personu neizkļūšana no objekta, t.i., nepieļaut pacientu un ekspertējamo personu bēgšanu. Centrā tiek veiktas stacionārās tiesu psihiatriskās ekspertīzes apcietinātām un notiesātām personām, kas uz Centru tiek nogādātas no ieslodzījuma vietām, kā arī veikta personu piespiedu ārstēšana, saskaņā ar Krimināllikumā noteikto (psihisko traucējumu dēļ atzītas par nepieskaitāmām vai ierobežoti pieskaitāmām) un tiesa, šī iemesla dēļ noteikusi tām medicīniskā rakstura piespiedu līdzekli - piespiedu ārstēšanu specializētā psihiatriskajā slimnīcā (nodaļā) ar apsardzi. Tās ir personas, kas izdarījušas noziedzīgus nodarījumus, taču savas nepieskaitāmības dēļ normatīvie akti tām paredz par nodarīto izciest sodu nevis ieslodzījuma vietā, bet piespiedu ārstēšanu Centrā, kas pēc savas būtības ir ieslodzījums, jo šīs personas un arī tās, kas īslaicīgi nogādātas Centrā tiesu psihiatriskās ekspertīzes veikšanai, nedrīkst patvaļīgi pamest Centra teritoriju. Ieslodzījuma vietu pārvaldes likuma 2. panta pirmajā daļā un Ministru kabineta 2005. gada 1. novembra noteikumu Nr. 827 “Ieslodzījuma vietu pārvaldes nolikums” 2. punktā ir noteikts, ka Ieslodzījuma vietu pārvalde īsteno valsts politiku apcietinājuma kā drošības līdzekļa un brīvības atņemšanas kā kriminālsoda izpildes jomā. Valsts policija uzskata, ka Centra apsardzi varētu nodrošināt Tieslietu ministrijas Ieslodzījuma vietu pārvalde, jo likuma “Par policiju” 1. pants nosaka, ka policijas pienākums ir aizsargāt personu dzīvību, veselību, tiesības un brīvības, īpašumu, sabiedrības un valsts intereses no noziedzīgiem nodarījumiem un citiem prettiesiskiem apdraudējumiem, nevis uzraudzīt un nodrošināt ieslodzītajām personām noteikto uzvedības normu un tiesību ievērošanu, kā arī pienākumu izpildi, ko Centrā šobrīd pilda Speciālo objektu apsardzes pārvaldes amatpersonas.  Rīgas ebreju reliģiskās draudzes apsardzi Valsts policija uzsāka pēc vairākiem terora aktiem pasaulē, kuri izraisīja ļoti lielu rezonansi sabiedrībā. Taču ebreju reliģisko organizāciju objekti nav vienīgie, kuriem var rasties dažādi, ar reliģisko pārliecību saistīti, fiziskās drošības apdraudējumi.  Līdz šim par pamatojumu Ģenerālprokuratūras objekta apsardzībai, Ministru kabinets atzinis šīs iestādes kompetenci darbā ar valsts noslēpumu un klasificēto informāciju, un šādas informācijas uzglabāšanas telpu aizsardzības prasībām. Taču šo pašu apsvērumu dēļ Valsts policijai būtu nododami pilnīgi visi objekti, kas atrodas to institūciju pārvaldībā, kurās ir šādas informācijas uzglabāšanas telpas.  Kā pamatojums divu Saeimas reprezentācijas ēku Jūrmalā apsardzībai tika minēta īpaši apsargājamo valsts pirmo personu bieža atrašanās minētajos objektos.  Izvērtējot minēto, papildus kritiskās infrastruktūras objektiem, ar rīkojuma Nr. 808 noteikto objektu apsardzības noteikšanas vēsturi un pamatojumu, konstatējams daļējs apsargājamo objektu noteikšanas konsekvences trūkums. Uz to norāda ne tikai objektu izvēles noteiktu kritēriju neesamība, bet arī tas, ka laika gaitā minētais Valsts policijas apsargājamo objektu saraksts dažādu iemeslu dēļ un ar dažādiem argumentiem tika salīdzinoši bieži grozīts.  Valsts policijā jau ilgstoši ir pastāvīgs personāla nekomplekts, kuram ir tendence palielināties. Uz 2018.gada janvāri tas sastādīja 920 amatpersonas, jeb 13,3% no visa uzdevumu izpildei nepieciešamā personāla. Uz 2019.gada janvāri – 1112 amatpersonas, jeb 16,1%, taču uz 2020.gada janvāri -1351 amatpersona, jeb 19,7%.  Lai sagatavotu vienu policijas darbinieku Speciālo objektu apsardzes pārvaldes funkciju izpildei, to jānodrošina vismaz ar apmācībām Valsts policijas koledžā, ar formas tērpu, kā arī ar mēnešalgu, kas sastāda aptuveni 10 556,20 euro gadā par vienu izglītojamo, neskaitot sociālās garantijas.  Ņemot vērā Valsts policijas ierobežotus resursus un slodzi, nodrošinot rīkojumā Nr.808 minēto Latvijas Republikas diplomātisko un konsulāro pārstāvniecību ārvalstīs apsardzi, ārvalstu diplomātisko un konsulāro pārstāvniecību Latvijas Republikā apsardzes pasākumus, kritiskās infrastruktūras drošības pasākumus, kā arī izvērtējot Ģenerālprokuratūras, Centra, Rīgas ebreju reliģiskās draudzes un divu Saeimas reprezentācijas ēku turpmākās apsardzes lietderību no valsts drošības aspekta, nepieciešams grozīt rīkojumu Nr.808, pārtraucot Ģenerālprokuratūras, Centra, Rīgas ebreju reliģiskās draudzes un divu Saeimas reprezentācijas ēku apsardzi un nododot Centra apsardzes funkcijas Tieslietu ministrijas Ieslodzījuma vietu pārvaldei, bet Ģenerālprokuratūras un divu Saeimas reprezentācijas ēku apsardzi – privātam apsardzes komersantam. Savukārt Ģenerālprokuratūras, Centra, Rīgas ebreju reliģiskās draudzes un divu Saeimas reprezentācijas ēku pārvaldītājiem paredzot pārejas periodu līdz 2020.gada 1.novembrim, lai izvēlētu savām vajadzībām nepieciešamo apsardzes nodrošinās veidu, ja tāda nepieciešamība tiek konstatēta.  Atsakoties no minētajiem objektiem, Valsts policija citu uzdevumu izpildei jomās, kur tas visvairāk nepieciešams (sabiedriskās kārtības nodrošināšanai (patrulēšanai, satiksmes uzraudzībai), reaģēšanai uz notikumiem), plāno novirzīt 44 Valsts policijas amatpersonas.  Ņemot vērā, ka šīs amatpersonas tiks novirzītas citu uzdevumu izpildei, finanšu līdzekļu ekonomija neveidosies. Valsts policijas amatpersonu darbība citās jomās tiks nodrošināta Valsts policijai piešķirtā finansējuma ietvaros, tādejādi papildus finansējums nav nepieciešams. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts policija |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Republikas prokuratūra, Valsts sabiedrība ar ierobežotu atbildību „Rīgas psihiatrijas un narkoloģijas centrs”, Rīgas ebreju reliģiskā draudze un Latvijas Republikas Saeima. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, Latvijas Republikas prokuratūra, Valsts sabiedrība ar ierobežotu atbildību „Rīgas psihiatrijas un narkoloģijas centrs”, Rīgas ebreju reliģiskā draudze un Latvijas Republikas Saeima. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Rīkojuma projektam nav ietekmes uz jaunu institūciju izveidi, esošu institūciju likvidāciju vai reorganizāciju.  Nav nepieciešams veidot jaunas darba vietas, likumprojektā noteiktās prasības paredzēts realizēt esošo cilvēkresursu ietvaros. Valsts policijas amatpersonas tiks novirzītas sabiedriskās kārtības nodrošināšanai (patrulēšanai, satiksmes uzraudzībai, reaģēšanai uz notikumiem). |
| 3. | Cita informācija | Nav. |

Iekšlietu ministrs [Sandis Ģirģens](https://www.mk.gov.lv/lv/amatpersonas/sandis-girgens)

Vīza: Valsts sekretārs Dimitrijs Trofimovs